Document ID: 31993L0045

KOMISSION DIREKTIIVI 93/45/ETY,
annettu 17 päivänä kesäkuuta 1993,
nektareiden valmistuksesta lisäämättä niihin sokereita tai hunajaa
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon hedelmämehuja ja tiettyjä vastaavia valmisteita koskevan jäsenvaltioiden lainsäädännön lähentämisestä 17 päivänä marraskuuta 1975 annetun neuvoston direktiivin 75/726/ETY(1), sellaisena kuin se on viimeksi muutettuna direktiivillä 89/394/ETY(2), ja erityisesti sen 1 artiklan 7 kohdan b alakohdan, jossa säädetään, että tiettyjen hedelmien, joiden mehun sokeripitoisuus on luontaisesti korkea, nektaria voidaan valmistaa lisäämättä siihen sokereita,
sekä katsoo, että
direktiivissä 75/726/ETY olevan liitteen II ja III kohdassa luetelluilla hedelmillä sekä aprikoosilla voi olla luontaisesti korkea sokeripitoisuus ja sen vuoksi ne vastaavat tätä ominaisuutta,
tämän vuoksi edellytysten täyttyessä olisi annettava lupa valmistaa nektareita lisäämättä niihin sokereita tai hunajaa,
kun otetaan huomioon suunnitellun toimen ulottuvuus ja vaikutukset, tässä direktiivissä säädetyt yhteisön toimenpiteet eivät ole ainoastaan tarpeellisia, vaan myös välttämättömiä asetettujen tavoitteiden toteutumiseksi; jäsenvaltiot eivät pysty saavuttamaan näitä tavoitteita yksinään; lisäksi tavoitteiden toteuttamisesta yhteisön tasolla on jo säädetty direktiivissä 75/726/ETY, ja
tässä direktiivissä säädetty luettelo on pysyvän elintarvikekomitean lausunnon mukainen,
ON ANTANUT TÄMÄN ASETUKSEN:
1 artikla
Direktiivissä 75/726/ETY olevan liitteen II ja III kohdassa mainittuja hedelmiä sekä aprikoosia voidaan käyttää yksinään tai toisiinsa sekoitettuina nektarin valmistukseen lisäämättä niihin sokereita tai hunajaa, jos se on perusteltua hedelmien luontaisesti korkean sokeripitoisuuden vuoksi.
2 artikla
1 Jäsenvaltioiden on saatettava tämän direktiivin edellyttämät lait, asetukset ja hallinnolliset määräykset voimaan viimeistään 31 päivänä joulukuuta 1993.
Niiden on ilmoitettava tästä viipymättä komissiolle.
2 Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
3 artikla
Tämä direktiivi on osoitettu kaikille jäsenvaltioille.
Tehty Brysselissä 17 päivänä kesäkuuta 1993.

Labels: 17